Kommissionens afgørelse

af 8. november 2000

om nedsættelse af en gruppe for erhvervspolitik

(meddelt under nummer K(2000) 3089)

(2000/690/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, og

ud fra følgende betragtninger:

(1) I henhold til artikel 157 i traktaten om oprettelse af Det Europæiske Fællesskab sørger Fællesskabet og medlemsstaterne for, at de nødvendige betingelser for udviklingen af fællesskabsindustriens konkurrenceevne er til stede.

(2) Af rationaliseringshensyn og for at fremme integrationen af Kommissionens arbejde med god praksis og samordningen med medlemsstaterne har Kommissionen som påpeget i sin meddelelse med titlen "Udfordringer for erhvervspolitikken i den videnbaserede økonomi"(1) behov for et refleksions-, debat- og rådgivningsforum, bestående af fremtrædende eksperter fra erhvervsliget og af repræsentanter for medlemsstaterne og med betegnelsen "Gruppen for Erhvervspolitik", med henblik på at behandle erhvervspolitiske spørgsmål af almen interesse og bistå Kommissionen ved kortlægningen og udbredelsen af god praksis.

(3) Ud fra et ønske om større åbenhed og øget effektivitet i erhvervspolitikken og om at give denne større strategisk betydning, når det gælder om at løfte de udfordringer, der ligger i den videnbaserede økonomi, bør "Gruppen for Erhvervspolitik" have to afdelinger: den første bestående af repræsentanter for medlemsstaterne og den anden bestående af fremtrædende personer udvalgt af Kommissionen på grundlag af et bredt udsnit af højt og tilstrækkeligt kvalificerede ansøgere fra industrien, servicesektoren, erhvervslivet eller aktivitetsområder med tilknytning til udviklingen af innovation og den videnbaserede økonomi.

(4) For at sikre, at erhvervsministerierne og de nationale myndigheder med ansvar for små og mellemstore virksomheder er tilstrækkeligt repræsenteret, bør hver medlemsstat kunne udpege op til to repræsentanter til den første afdeling.

(5) Der bør derfor tages skridt til at nedsætte "Gruppen for Erhvervspolitik", fastlægge dens mandat og organisere dens arbejdsgang.

(6) For at sikre, at de små og mellemstore virksomheder er tilstrækkeligt repræsenteret, bør der kunne ydes et fast beløb til personer, der deltager i arbejdet i "Gruppen for Erhvervspolitik", og som er ansat i små og mellemstore virksomheder.

(7) Udvalget for Handel og Distribution og Det Rådgivende Udvalg for Andelsselskaber, Gensidige Selskaber, Foreninger og Fonde bør opløses -

TRUFFET FØLGENDE AFGØRELSE:

Artikel 1

Der nedsættes ved Kommissionen en "gruppe for erhvervspolitik", i det følgende benævnt "gruppen" hvis medlemmer udpeges af Kommissionen. Gruppen har til opgave at rådgive Kommissionen i erhvervspolitiske spørgsmål.

Artikel 2

1. Gruppen har to afdelinger:

- den første ("erhvervsministrene") bestående af op til to repræsentanter pr. medlemsstat, der udpeges af hver enkelt medlemsstat

- den anden ("erhvervskammeret") bestående af op til 40 medlemmer, der udpeges af Kommissionen, og repræsenterende et bredt udsnit af sagkundskaben på de områder, der er vigtige for erhverslivet.

2. Der kan nedsættes arbejdsgrupper til behandling af specifikke spørgsmål på grundlag af et mandat.

3. Kommissionen kan indbyde eksperter eller observatører til at deltage i arbejdet i gruppen, i dens afdelinger eller i arbejdsgrupper.

4. Gruppen og dens afdelinger og arbejdsgrupper træder sammen i den form, Kommissionen bestemmer, og efter indkaldelse fra denne. Kommissionen varetager formandskabet. Kommissionens tjenestemænd kan deltage i møderne.

5. Gruppen og dens afdelinger fastsætter selv deres forretningsorden på baggrund af et udkast fra Kommissionen. Sekretariatsarbejdet varetages af Kommissionens tjenestegrene.

6. Kommissionen kan offentliggøre gruppens eller dens afdelingers konklusioner, sammendrag, delkonklusioner eller arbejdsdokumenter på Internettet på det pågældende dokuments originalsprog.

Artikel 3

Følgende bestemmelser finder anvendelse på den anden afdeling:

- Udnævnelsen er personlig, og den rådgivning, Kommissionen får, skal gives uafhængigt af enhver påvirkning udefra.

- Medlemmerne er forpligtede til ikke at videregive oplysninger om forhold, som de har fået kendskab til under arbejdet i gruppen, i dens afdelinger eller i arbejdsgrupper, når Kommissionen meddeler disse, at oplysningerne vedrører et fortroligt emne.

- Medlemmernes mandat har en varighed på to år og kan fornyes. De fortsætter i deres hverv, indtil deres efterfølger er udnævnt, eller deres mandat er udløbet.

- Hvis et medlem ikke længere er i stand til at bidrage effektivt til gruppens arbejde, begærer sin afsked eller overtræder bestemmelserne i første eller andet led i denne artikel eller artikel 287 i traktaten om oprettelse af Det Europæiske Fællesskab, kan der udpeges en efterfølger for den resterende mandatperiode.

- Medlemmernes navne offentliggøres i De Europæiske Fællesskabers Tidende.

Artikel 4

Rejse- og opholdsudgifter, som medlemmerne, observatørerne og eksperterne har i forbindelse med gruppens aktiviteter, refunderes af Kommissionen efter de gældende bestemmelser. De modtager ikke vederlag for de opgaver, de udfører. Kommissæren med ansvar for erhvervspolitik kan dog bestemme, at medlemmer, observatører eller eksperter, der er ansat i små og mellemstore virksomheder(2), også kan få refunderet udgifter til forberedende arbejde og udgifter, som de har, fordi de er væk fra virksomheden, med et fast beløb på 500 EUR om dagen, dog højst ti dage om året.

Artikel 5

Kommissionens afgørelse 81/428/EØF(3) og 98/215/EF(4) ophæves.

Artikel 6

Denne afgørelse træder i kraft på dagen for offentliggørelsen i De Europæiske Fællesskabers Tidende. Den finder anvendelse indtil den 31. december 2005. Kommissionen træffer inden denne dato beslutning om en eventuel forlængelse.

Udfærdiget i Bruxelles, den 8. november 2000.

På Kommissionens vegne

Erkki Liikanen

Medlem af Kommissionen

(1) KOM (2000) 256 endelig, herunder også bilaget, som indeholder en beskrivelse af BEST-proceduren.

(2) I henhold til definitionen i Kommissionens henstilling af 3. april 1996 (EFT L 107 af 30.4.1996, s. 4), herunder selvstændige erhvervsdrivende.

(3) EFT L 165 af 23.6.1981, s. 24.

(4) EFT L 80 af 18.3.1998, s. 51.